A BIZOTTSÁG HATÁROZATA
(2005. január 26.)
Szlovákiának a klasszikus sertéspestisnek a vaddisznó-populációban történő felszámolására és a vaddisznók sürgősségi oltására irányuló terve jóváhagyásáról
(az értesítés a B(2005) 127. számú dokumentummal történt)
(Csak a szlovák szöveg tekinthető eredetinek)
(EGT vonatkozású szöveg)
(2005/59/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvre (1) és különösen annak 16. cikke (1) bekezdése második albekezdésére és 20. cikke (2) bekezdésére,
mivel:
(1)
2004-ben Szlovákia egyes területein megfigyelhető volt a klasszikus sertéspestis a vaddisznó-populációban. A Bizottság a klasszikus sertéspestis kitörésére való válaszképpen elfogadta a 2004/375/EK (2), a 2004/625/EK (3) és a 2004/831/EK (4) határozatot, amelyek az egyes tagállamoknak a klasszikus sertéspestisre vonatkozó egyes védekezési intézkedéseiről szóló 2003/526/EK határozatot (5) módosítják.
(2)
Szlovákia intenzív programot indított a klasszikus sertéspestisnek a vaddisznó-populációban történő kutatására az egész országban, különösen a fertőzött területen. Ez a program még mindig folyamatban van.
(3)
Ennek megfelelően Szlovákia most egy, a klasszikus sertéspestisnek a vaddisznó-populációban történő felszámolására irányuló tervet nyújtott be jóváhagyásra a következő körzeti állat- és élelmiszer-egészségügyi hatóságokhoz (DVFA): Trnava (beleértve Piešťany, Hlohovec és Trnava körzetet), Levice (beleértve Levice körzetet), Nitra (beleértve Nitra és Zlaté Moravce körzetet), Topoľčany (beleértve Topoľčany körzetet), Nové Mesto nad Váhom (beleértve Nové Mesto nad Váhom körzetet), Trenčín (beleértve Trenčín és Bánovce nad Bebravou körzetet), Prievidza (beleértve Prievidza és Partizánske körzetet), Púchov (beleértve Púchov és Ilava körzetet), Žiar nad Hronom (beleértve Žiar nad Hronom, Žarnovica és Banská Štiavnica körzetet), Zvolen (beleértve Zvolen és Detva körzetet), Banská Bystrica (beleértve Banská Bystrica és Brezno körzetet), Lučenec (beleértve Lučenec és Poltár körzetet), Krupina és Veľký Krtíš.
(4)
Ezenkívül mivel Szlovákiának Trenčín, Bánovce nad Bebravou, Prievidza, Partizánske, Zvolen, Krupina, Detva, Veľký Krtíš, Lučenec és Poltár körzetében szándékában áll bevezetni a vaddisznók vakcinálását, egy sürgősségi oltási tervet is benyújtott jóváhagyásra.
(5)
A szlovákiai hatóságok engedélyezték az aktív attenuált vakcina élelemben adagolt használatát a klasszikus sertéspestis ellen (C törzs), a vaddisznók immunizálása céljára.
(6)
A Szlovákia által benyújtott, a klasszikus sertéspestisnek a vaddisznó-populációban történő felszámolására és a kijelölt területeken való sürgősségi oltására irányuló terv áttanulmányozásra került, amelynek során a 2001/89/EK irányelvnek megfelelőnek bizonyult.
(7)
Az átláthatóság céljából ebben a határozatban célszerű kijelölni azokat a földrajzi területeket, ahol a betegségfelszámolási és sürgősségi oltási terv végrehajtása zajlik majd.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Szlovákia által benyújtott, a klasszikus sertéspestisnek a melléklet 1. pontjában kijelölt területen a vaddisznó-populációban történő felszámolására irányuló terv jóváhagyásra kerül.
2. cikk
A Szlovákia által benyújtott, a melléklet 2. pontjában kijelölt területen a vaddisznó-populáció sürgősségi oltására irányuló terv jóváhagyásra kerül.
3. cikk
Szlovákiának késedelem nélkül meg kell tennie az ezen határozatnak megfelelő szükséges intézkedéseket, és közzé kell tennie ezeket a rendelkezéseket. Ezekről haladéktalanul tájékoztatja a Bizottságot.
4. cikk
A határozat címzettje a Szlovák Köztársaság.
Kelt Brüsszelben, 2005 január 26-án.